Snowdon

**Snowdon** eller walisisk **Yr Wyddfa** er et fjell i Snowdonia i nordlige Wales. Det har en høyde på 1 085 meter over havet, noe som gjør det til både det høyeste fjellet i Wales og det høyeste på De britiske øyer sør for Det skotske høylandet. Snowdon er utpekt som et nasjonalt naturreservat for sin sjeldne flora og fauna, og ligger i Snowdonia nasjonalpark.

Bergartene som danner Snowdon ble produsert av vulkaner under den geologiske perioden ordovicium, og massivet har blitt omfattende formet av isbreing, og dannet den pyramideformede toppen av Snowdon og fjelleggene Crib Goch og Y Lliwedd. Det er en del av den større Snowdon-kjeden, som inkluderer Garnedd Ugain, Yr Aran og Moel Eilio. Det er flere innsjøer på fjellet, hvorav den største er Llyn Lydaw (45 hektar), som ligger på østflanken på 440 m over havet.

Fjellet har blitt beskrevet som det «travleste i Storbritannia», og i 2022 ble det besteget av 543 541 turgåere. Det er seks hovedstier til toppen, hvorav den mest populære starter i landsbyen Llanberis i nord. Toppen kan også nås med Snowdon Mountain Railway, som fraktet 98 567 passasjerer i 2021. Denne tannstangbanen, som åpnet i 1896, kjører over 7,6 kilometer fra Llanberis til toppstasjonen. Den kjører vanligvis fra mars til slutten av oktober, med tog som går til toppstasjonen fra mai. Klippeveggene på Snowdon, herunder Clogwyn Du'r Arddu, er viktige for fjellklatring, og fjellet ble brukt av Edmund Hillary i trening for bestigningen av Mount Everest i 1953. Fjellet, sammen med Ben Nevis i Skottland og Scafell Pike i England, blir besteget som en del av National Three Peaks Challenge («den nasjonale tretopp-utfordringen»).

## Toponymi

Navnet «Snowdon» er først registrert i 1095 som *Snawdune*, og er avledet fra de angelsaksiske elementene *snaw* og *dun*, som betyr «snøbakke».

Det walisiske navnet på fjellet, Yr Wyddfa, er først registrert på latin som *Weddua vaur* i 1284. Dette er sannsynligvis en tilnærming til *Pen y Wyddfa Fawr*. Elementet *gwyddfa* betyr i denne sammenhengen «høyde, nes», og forekommer også i det walisiske navnet på byen Mold, som er *Yr Wyddgrug*.

*Gwyddfa* utviklet senere betydningen «gravvarde», og det finnes en legende om at kjempen Rhita er gravlagt under fjellets toppvarde. Én legende hevder at Rhita ble beseiret og gravlagt på fjellet av kong Arthur, og en annen sier at Rhita ble drept av kjempen Idris som bodde på fjellet Cadair Idris.
 Fjellet er også knyttet til andre figurer fra Arthur-legenden, en legendarisk Afanc (vannmonster) og Tylwyth Teg (feer).

Det walisiske fjellet blir noen ganger omtalt som «Mount Snowdon» eller «Mt Snowdon», men dette frarådes av mange ettersom det finnes et annet fjell i Britisk Columbia i Canada  med samme navn.

Fra toppen har man god utsikt over De britiske øyer. På en klar dag kan man se Irland, Skottland, England og Wales, inkludert 24 grevskap, 29 innsjøer og 17 øyer. Sikten mellom Snowdon og Merrick i det sørlige Skottland er med 232 km den lengste teoretiske siktelinje på De britiske øyer.

I november 2022 annonserte nasjonalparkmyndighetene at de skulle bruke det walisiske navnet Yr Wyddfa til å referere til fjellet, ikke Snowdon. Etter en toårig overgangsperiode annonserte myndigheten i november 2024 at navnet ville bli beholdt etter at det hadde fått støtte og blitt tatt i bruk av bedrifter og media.

## Geografi og geologi

En undersøkelse fra 1682 anslo at toppen av Snowdon var i en høyde av 1130 meter. I 1773 siterte den velstående walisiske naturforskeren og forfatteren Thomas Pennant et senere estimat på 1088 meter over havet i Caernarfon. Det ble lenge antatt at Snowdon var det høyeste fjellet på øya Storbritannia, inntil målinger tatt på 1700-tallet bekreftet at Ben Nevis og flere andre skotske fjelltopper var høyere. Nyere undersøkelser angir høyden på toppen til 1085 meter, noe som gjør Snowdon til det høyeste fjellet i Wales og det høyeste punktet på De britiske øyer utenfor Skottland.

Bergartene som i dag utgjør Snowdon og de nærliggende fjellene ble dannet i ordoviciumperioden. På den tiden lå mesteparten av dagens Wales nær kanten av den tidligere kontinentet Avalonia, nedsenket under det forhistoriske Iapetushavet. I Soudley-stadiet for 458 til 457 millioner år siden  av Caradoc-epoken (den femte av de seks underavdelingene (i stigende rekkefølge) i det ordoviciske systemet) ble det dannet en vulkansk kaldera som produserte askestrømmer av rolittisk tuff, som dannet avsetninger som var opptil 500 meter tykke. Den nåværende toppen er nær den nordlige kanten av den gamle kalderaen; dens fulle utstrekning er uklar, men den strakte seg så langt som til toppen av Moel Hebog i sørvest.

Snowdon og de omkringliggende fjelltoppene har blitt beskrevet som «sanne eksempler på alpin topografi». Toppene til Snowdon og Garnedd Ugain er omgitt av dalbotner, avrundede daler som er formet av isbreer.[25] Erosjon fra isbreer i tilstøtende daler forårsaket de karakteristiske dalene Crib Goch, Crib y Ddysgl og Y Lliwedd, og den pyramideformede toppen av Snowdon. Andre landformer formet av istiden og isbreer som kan sees rundt Snowdon er svaer, flyttbare bergblokker og morener.

## Klima
Om vinteren har Snowdon ofte et dekke av snø (som har gitt opphav til det engelske navnet). Selv om mengden snø på Snowdon om vinteren varierer betydelig, falt det 55 % mindre snø i 2004 enn i 1994. Skråningene på Snowdon har et av de våteste klimaene i Storbritannia, med et årlig gjennomsnitt på mer enn 5100 mm nedbør.

## Flora og fauna

Miljøet på Snowdon, spesielt de sjeldne plantene, har ført til at store deler av den østlige delen av massivet er utpekt som et nasjonalt naturreservat. I tillegg til planter som er utbredt i Snowdonia, er Snowdon hjem til noen planter som sjelden finnes andre steder i Storbritannia. Disse er blant annet «Snowdon-liljen», *[[Gagea serotina]]*, som også finnes i Alpene og i Nord-Amerika; den ble først oppdaget i Wales av den britiske vitenskapsmannen Edward Lhuyd (død 1709), og slekten *Lloydia* (nå inkludert i Gullstjerneslekta, *Gagea*) ble senere oppkalt etter ham av den britiske botanisten Richard Anthony Salisbury (død 1829). Snowdon ligger i den nordlige delen av Snowdonia nasjonalpark, som også har gitt en viss juridisk beskyttelse siden parkens etablering i 1951.

Otere, ildere og geiter har blitt sett i nærheten av eller på fjellet, selv om mår ikke har blitt sett på mange år. Fugler som kan sees er blant annet ravn, alpekråke, vandrefalk, fiskeørn, dvergfalk, rødglente og våtmarksfugler.

## Innsjøer

Det er en rekke innsjøer i de forskjellige botn i Snowdon-kjeden:

* Llyn Llydaw – 440 moh på 45 hektar – ligger i Cwm Dyli, Snowdons østlige fjellkjede, og er en av Snowdons dypeste innsjøer, opptil 58 m dyp. Ulike forklaringer på navnet har blitt fremmet, blant annet *lludw* («aske»), fra askeavsetninger langs kysten, til *Llydaw* («Bretagne»).[39] Den inneholder bevis på en crannog-bosetning, og var stedet for en 3 x 0,6 m stor kano med utgraving beskrevet i Cambrian Journal i 1862. Innsjøen er betydelig farget av utvasking fra kobbergruvene i nærheten, og brukes av vannkraftverket Cwm Dyli, som åpnet i 1906. Innsjøen krysses av en gangbro, bygget i 1853 og hevet på 1900-tallet for å forhindre at gangbroen ofte oversvømmes.
* Glaslyn – 600 moh, 7,3 hektar – ligger høyere opp i Cwm Dyli enn Llyn Llydaw. Den ble opprinnelig kalt *Llyn y Ffynnon Glas*, og har en dybde på 39 meter. I lang tid ble den antatt å være bunnløs, og det er også årsaken til en rekke myter som er knyttet til innsjøen.
* Llyn Ffynnon-y-gwas – 440 moh, 4 hektar – ligger i Cwm Treweunydd, Snowdons nordvestlige botn, og passeres av Snowdon Ranger-stien. Den ble utvidet ved oppdemming for bruk som reservoar for skiferbrudd, men nivået har siden blitt senket, og innsjøens volum er redusert til 24 000 kubikkmeter.

## Fritidsaktiviteter

Snowdon har blitt beskrevet som «det travleste fjellet i Storbritannia», med rundt 543 541 personer som gikk opp fjellet i 2022. Det er seks hovedturstier, som kan kombineres på forskjellige måter.[46] I tillegg kalles den runde turen som starter og slutter ved Pen-y-Pass og bruker Crib Goch-ruten og ruten over Y Lliwedd, som begge involverer klatring, Snowdon Horseshoe, og regnes som «en av de fineste fjellturene i Storbritannia». Rutene er arrangert her mot klokken, og starter med stien som fører fra Llanberis. Under vinterforhold blir alle disse rutene betydelig farligere, og fjellredningstjenesten Llanberis Mountain Rescue Team oppgir at «ytterligere ferdigheter, utstyr og kunnskap er nødvendig». Mange uerfarne turgåere har blitt drept i årenes løp mens de forsøkte å klatre opp fjellet via hovedstiene.

Selve fjellet kan også sees ved avgang og innflyging til både Manchester lufthavn og Liverpool John Lennon lufthavn på svært klare dager, og til og med fra Howth Head i Dublin, Irland.

Den 26. juni 2018 ble Sam Laming den første som fløy med vingedrakt og som utførte en flytur i umiddelbar nærhet over et britisk fjell, ved å fly omtrent 30 meter over Snowdons topp. Det skjedde etter at han hoppet ut av et helikopter sammen med Mike Hitchcock, en annen med vingedrakt og med et kamera.

### Fjellklatring
Snowdons fjellpartiet omfatter en rekke klipper og har en viktig plass i historien til fjellklatring i Storbritannia. Clogwyn Du'r Arddu, klippene på fjellets nordlige side, er ofte kjent som «Cloggy» blant klatrere, og var stedet for den første registrerte klatringen i Storbritannia, i 1798. Den ble utført av Peter Bailey Williams og William Bingley, mens de lette etter sjeldne planter. Den regnes nå som en av de beste klippene i Storbritannia for fjellklatring.

Y Lliwedd ble også utforsket av tidlige klatrere, og var temaet for en klatreguide fra 1909, *The Climbs on Lliwedd* av J. M. A. Thompson og A. W. Andrews, en av de første i Storbritannia. Snowdon ble brukt av Edmund Hillary og hans gruppe under forberedelsene til deres vellykkede ekspedisjon i 1953 for å bestige Mount Everest.

Den første registrerte bestigningen av Snowdon var av botanikeren Thomas Johnson i 1639. Den walisiske historikeren Thomas Pennant fra 1700-tallet nevner imidlertid en «triumfmesse over dette, vår høvding av fjell» etter den engelske erobring av Wales av kong Edvard I i 1284, noe som kan indikere muligheten for tidligere bestigninger.

### Turstier

De seks hovedstiene ble kartlagt av Google Trekker i 2015. Høydeforskjellene og stigningstallene som er gitt her, er for startpunktet på en offentlig vei, basert på kartlegging fra Ordnance Survey. Andre definisjoner er mulige, så alternative tall kan finnes.

### Skader og dødsfall
Det er i gjennomsnitt omtrent 8 dødsfall hvert år på Snowdon.

I januar og februar 2009 døde fire personer på Snowdon, og tre av disse fire dødsfallene var knyttet til fall. I 2021 døde fire personer på Snowdon.

I 2021 ble to personer skadet og fraktet til sykehus etter å ha blitt truffet av lynet på toppen av Snowdon.[88]

I 2026 døde to personer etter å ha blitt meldt savnet på fjellet.

I 2026 døde to personer etter å ha blitt meldt savnet på fjellet.

## Referanser


## Litteratur
* Marsh, Terry (1984): «Yr Wyddfa (Snowdon)», *The Summits of Snowdonia*. Robert Hale Publishing. ISBN 978-0-7090-1456-0; s. 178–183.
* Marsh, Terry (2010): *Great Mountain Days in Snowdonia*. Cicerone Press. ISBN 978-1-85284-581-0.
* Roberts, Geraint (1995): *The Lakes of Eryri*. Gwasg Carreg Gwalch. ISBN 978-0-86381-338-2.

## Eksterne lenker
* 
* De viktigste rutene for oppstigning på Google Streetview (som kartlagt av Trekker)
* Datagenererte virtuelle panoramaer fra Snowdon1: nord